pythainlp/thailaw-v1.0 huggingface dataset:
ประกาศกระทรวงมหาดไทย

เรื่อง การยกเว้นค่าธรรมเนียมเกี่ยวกับการตรวจลงตรา การขออนุญาตเพื่ออยู่ใน

ราชอาณาจักรเป็นการชั่วคราวต่อไป และการขออนุญาตเพื่อกลับเข้ามาในราชอาณาจักรอีก

แก่นายทหารมิตรประเทศ ซึ่งเข้ารับการศึกษาในสถาบันการศึกษาทางทหารของ

กระทรวงกลาโหม พร้อมทั้งครอบครัว

------------------------------------------------------------------

          โดยที่เป็นการสมควรยกเว้นค่าธรรมเนียมเกี่ยวกับการตรวจลงตรา การขออนุญาตเพื่ออยู่ในราชอาณาจักรเป็นการชั่วคราวต่อไป และการขออนุญาตเพื่อกลับเข้ามาในราชอาณาจักรอีกให้แก่นายทหารมิตรประเทศ ซึ่งเข้ารับการศึกษาในสถาบันการศึกษาทางทหารของกระทรวงกลาโหม ตามอนุมัติกระทรวงกลาโหม พร้อมทั้งครอบครัว เพื่อดํารงความสัมพันธ์อันดีระหว่างประเทศ อันจะเป็นประโยชน์ต่อความร่วมมือและการปฏิบัติงานร่วมกันในอนาคต

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่ 14 มีนาคม 2549 จึงออกประกาศไว้ ดังต่อไปนี้


ข้อ ๑ ให้นายทหารมิตรประเทศ ซึ่งเข้ารับการศึกษาในสถาบันการศึกษาทางทหารของกระทรวงกลาโหม ตามอนุมัติกระทรวงกลาโหม พร้อมทั้งครอบครัว ได้รับการยกเว้นค่าธรรมเนียม การตรวจลงตรา ค่าธรรมเนียมการขออนุญาตเพื่ออยู่ในราชอาณาจักรเป็นการชั่วคราวต่อไป และค่าธรรมเนียมการขออนุญาตเพื่อกลับเข้ามาในราชอาณาจักรอีก ตามระยะเวลาการศึกษาที่กระทรวงกลาโหมกําหนด


ข้อ ๒ ประกาศนี้ ให้ใช้บังคับตั้งแต่วันประกาศในราชกิจจานุเบกษาเป็นต้นไป


ผู้มีอํานาจลงนาม - ประกาศ ณ วันที่ 17 กรกฎาคม พ.ศ. 2549

 

พลอากาศเอก คงศักดิ์  วันทนา

รัฐมนตรีว่าการกระทรวงมหาดไทย
ประกาศกรมสวัสดิการและคุ้มครองแรงงาน

เรื่อง กําหนดอัตราการประเมินราคาอาหาร และที่พักที่นายจ้างจัดให้

-----------------------------------------

          โดยที่ประกาศกระทรวงมหาดไทย เรื่อง การคุ้มครองแรงงานในกิจการประมงทะเล ลงวันที่ 26 สิงหาคม พ.ศ. 2535 ข้อ 3 ได้กําหนดนิยามคําว่า “ค่าจ้าง” ให้หมายความรวมถึง ค่าอาหาร ค่าที่พัก หรืออาหารและที่พักที่นายจ้างจัดให้ โดยมีข้อตกลงเป็นหนังสือให้ถือว่าเป็นส่วนหนึ่งของค่าจ้าง และอาหารหรือที่พักที่นายจ้างจัดให้นี้ นายจ้างจะประเมินราคาได้ไม่เกินอัตราที่อธิบดีกําหนด

          อาศัยอํานาจตามความในข้อ 3 แห่งประกาศกระทรวงมหาดไทย เรื่อง การคุ้มครองแรงงานในกิจการประมงทะเล ลงวันที่ 26 สิงหาคม พ.ศ. 2535 อธิบดีกรมสวัสดิการและคุ้มครองแรงงานจึงกําหนดอัตราสําหรับการประเมินราคาอาหารและที่พักที่นายจ้างจัดให้แก่ลูกจ้างดังนี้

          1. ค่าอาหารวันละสามมื้อไม่เกินวันละ                          30 บาท

          2. ค่าอาหารวันละสามมื้อและค่าที่พัก ในกรณีนายจ้าง

          จัดที่พักให้บนบกไม่เกินวันละ                                40 บาท


ผู้มีอํานาจลงนาม - ประกาศ ณ วันที่ 17 กันยายน 2535

ประสงค์  รณะนันทน์

อธิบดีกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน

เรื่อง กําหนดอุปกรณ์และเวชภัณฑ์ที่จําเป็นแก่การปฐมพยาบาล

ลูกจ้างที่ได้รับอันตรายจากสารเคมีอันตราย

-----------------------------------------

          อาศัยอํานาจตามความในข้อ 22 แห่งประกาศกระทรวงมหาดไทย เรื่อง ความปลอดภัยในการทํางานเกี่ยวกับสารเคมีอันตราย ลงวันที่ 22 สิงหาคม พ.ศ. 2534 อธิบดีกรมสวัสดิการและคุ้มครองแรงงาน จึงกําหนดอุปกรณ์และเวชภัณฑ์ที่จําเป็นแก่การปฐมพยาบาลลูกจ้างที่ได้รับอันตรายจากสารเคมีอันตราย ดังต่อไปนี้

          (ก) สายยางรัดห้ามเลือด

          (ข) กรรไกร

          (ค) สําลี ผ้าชะแผล ผ้าพันแผล และผ้ายางปลาสเตอร์

          (ฆ) ถ้วยตวงยา

          (ง) ถ้วยล้างตา

          (จ) หลอดหยดยา

          (ฉ) ถ้วยน้ํา

          (ช) ที่ป้ายยา

          (ซ) เข็มกลัด

          (ฌ) ปากคีบปลายทู่

          (ญ) ปรอทวัดไข้

          (ฎ) ยาแดงใส่แผล ยาเหลืองใส่แผล หรือทิงเจอร์ไอโอดีน

          (ฏ) แอลกอฮอล์เอธิลบริสุทธิ์ 70 %

          (ฐ) ยาแก้ไฟไหม้น้ําร้อนลวก

          (ฑ) น้ํากรดบอริคล้างตา

          (ฒ) แอมโมเนียหอม

          (ณ) ยาลดไข้แก้ปวด

          (ด) ทิงเจอร์ฝิ่นการบูร

          (ต) โซดาไบคาร์บอเนต

          (ถ) วาสลินขาว

          (ท) น้ําเกลือล้างแผล 90 %

          (ธ) ถังบรรจุออกซิเจน และ

          (น) อุปกรณ์ช่วยในการหายใจ


ผู้มีอํานาจลงนาม - ประกาศ ณ วันที่ 17 มิถุนายน 2535

สิทธิ  ไชยทองพันธ์

นักบริหาร 9 รักษาราชการแทน

อธิบดีกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน

เรื่อง กําหนดหลักเกณฑ์และวิธีการตรวจสุขภาพลูกจ้าง

และแบบรายงานผลการตรวจสุขภาพลูกจ้างที่ทํางานเกี่ยวกับสารเคมีอันตราย

-----------------------------------------------------

          อาศัยอํานาจตามความในข้อ 19 แห่งประกาศกระทรวงมหาดไทย เรื่อง ความปลอดภัยในการทํางานเกี่ยวกับสารเคมีอันตราย ลงวันที่ 22 สิงหาคม พ.ศ. 2534 อธิบดีกรมสวัสดิการและคุ้มครองแรงงาน จึงกําหนดหลักเกณฑ์และวิธีการตรวจสุขภาพลูกจ้าง และกําหนดแบบรายงานผลการตรวจสุขภาพลูกจ้างที่ทํางานเกี่ยวกับสารเคมีอันตราย ดังต่อไปนี้


ข้อ ๑ ให้นายจ้างดําเนินการเกี่ยวกับการตรวจสุขภาพลูกจ้างที่ทํางานเกี่ยวกับสารเคมีอันตราย ดังต่อไปนี้

          1.1 ตรวจสอบประวัติทางการแพทย์ของลูกจ้างแต่ละคน รวมทั้งประวัติส่วนตัว ประวัติครอบครัว ประวัติการทํางาน และประวัติการเจ็บป่วย

          1.2 การตรวจร่างกายทั่วไปของลูกจ้าง เช่น การวัดชีพจร การหายใจ ความดันโลหิต การตรวจการทํางานของอวัยวะต่าง ๆ และผิวหนัง ระบบประสาท การเอกซเรย์ปอด รวมทั้งการวัดส่วนสูง ชั่งน้ําหนัก

          1.3 การตรวจเฝ้าระวังผลกระทบทางชีวภาพของลูกจ้าง ที่อาจเกิดจากพิษของสารเคมีอันตราย เช่น การตรวจเลือด ปัสสาวะ เนื้อเยื่อ ลมหายใจ การตรวจสารเคมีอันตรายในเลือด เพื่อทราบถึงความเปลี่ยนแปลง และความผิดปกติที่เกิดขึ้น

          1.4 ในกรณีที่พบความเปลี่ยนแปลงหรือความผิดปกติในตัวลูกจ้างให้มีการตรวจวิเคราะห์ทางการแพทย์ ทั้งผลกระทบทางด้านร่างกายและจิตใจ

          1.5 ตรวจสุขภาพลูกจ้างก่อนที่จะให้ทํางานเกี่ยวกับสารเคมีอันตราย และให้มีการตรวจอย่างน้อยปีละหนึ่งครั้ง


ข้อ ๒ แบบรายงานผลการตรวจสุขภาพลูกจ้างที่ทํางานเกี่ยวกับสารเคมีอันตรายให้เป็นไปตามแบบ สอ. 4 ท้ายประกาศนี้


ผู้มีอํานาจลงนาม - ประกาศ ณ วันที่ 17 มิถุนายน 2535

 

สิทธิ  ไชยทองพันธ์

นักบริหาร 9 รักษาราชการแทน

อธิบดีกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน

เรื่อง กําหนดแบบแจ้งรายละเอียด แบบรายงานความปลอดภัย

และประเมินการก่ออันตราย และแบบรายงานผลการตรวจวัดปริมาณความเข้มข้นของสารเคมีอันตราย

-------------------------------------------------

          อาศัยอํานาจตามความในข้อ 5 ข้อ 6 และข้อ 16 แห่งประกาศกระทรวงมหาดไทย เรื่อง ความปลอดภัยในการทํางานเกี่ยวกับสารเคมีอันตราย ลงวันที่ 22 สิงหาคม 2534 อธิบดีกรมสวัสดิการและคุ้มครองแรงงาน จึงกําหนดแบบแจ้งรายละเอียด แบบรายงานความปลอดภัยและประเมินการก่ออันตราย และแบบรายงานผลการตรวจวัดปริมาณความเข้มข้นของสารเคมีอันตราย ดังต่อไปนี้


ข้อ ๑ แบบแจ้งรายละเอียดสารเคมีอันตรายในสถานประกอบการ ให้เป็นไปตามแบบ สอ. 1 ท้ายประกาศนี้


ข้อ ๒ แบบรายงานความปลอดภัยและประเมินการก่ออันตรายของสารเคมีอันตรายในสถานประกอบการ ให้เป็นไปตามแบบ สอ. 2 ท้ายประกาศนี้


ข้อ ๓ แบบรายงานผลการตรวจวัดปริมาณความเข้มข้นของสารเคมีอันตรายในบรรยากาศบริเวณสถานที่ทํางาน และสถานที่เก็บสารเคมีอันตราย ให้เป็นไปตามแบบ สอ. 3 ท้ายประกาศนี้


ผู้มีอํานาจลงนาม - ประกาศ ณ วันที่ 17 มิถุนายน 2535

 

สิทธิ  ไชยทองพันธ์

นักบริหาร 9 รักษาราชการแทน

อธิบดีกรมสวัสดิการและคุ้มครองแรงงาน
ประกาศคณะกรรมการกํากับหลักทรัพย์และตลาดหลักทรัพย์

ที่ กข. 36/2548

เรื่อง ลักษณะต้องห้ามของผู้ประกอบธุรกิจสัญญาซื้อขายล่วงหน้า  
ที่เป็นบุคคลธรรมดา

                                 

                   อาศัยอํานาจตามความในมาตรา 9 และมาตรา 23(3) แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 35 มาตรา 36 มาตรา 39 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย  คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

                   “ผู้ประกอบธุรกิจสัญญาซื้อขายล่วงหน้า”  หมายความว่า บุคคลธรรมดาซึ่งได้รับใบอนุญาตประกอบธุรกิจสัญญาซื้อขายล่วงหน้าประเภทที่ปรึกษาสัญญาซื้อขายล่วงหน้า


ข้อ ๒ ผู้ประกอบธุรกิจสัญญาซื้อขายล่วงหน้าต้องไม่มีประวัติเสียหายหรือดําเนินกิจการใดที่มีลักษณะที่แสดงถึงการขาดความรับผิดชอบหรือความรอบคอบเยี่ยงผู้ประกอบวิชาชีพตามที่กําหนดไว้ในประกาศคณะกรรมการกํากับหลักทรัพย์และตลาดหลักทรัพย์ว่าด้วยลักษณะต้องห้ามของบุคลากรในธุรกิจสัญญาซื้อขายล่วงหน้า โดยอนุโลม


ข้อ ๓ ประกาศนี้ให้ใช้บังคับตั้งแต่วันที่ 1 พฤศจิกายน พ.ศ. 2548 เป็นต้นไป


ผู้มีอํานาจลงนาม - ประกาศ  ณ วันที่ 13 กันยายน พ.ศ. 2548 

 

 

 

                                                       (นายสมคิด  จาตุศรีพิทักษ์)

                                                  รัฐมนตรีว่าการกระทรวงการคลัง

                             ประธานกรรมการ คณะกรรมการกํากับหลักทรัพย์และตลาดหลักทรัพย์
ประกาศคณะกรรมการกํากับหลักทรัพย์และตลาดหลักทรัพย์

ที่ กจ. 44/2548

เรื่อง การยกเลิกประกาศคณะกรรมการกํากับหลักทรัพย์และตลาดหลักทรัพย์  
เกี่ยวกับการแปลงสินทรัพย์เป็นหลักทรัพย์โดยเสนอขายหลักทรัพย์  
ต่อบุคคลในวงจํากัดภายในประเทศหรือต่อผู้ลงทุนในต่างประเทศ

                                      

                   อาศัยอํานาจตามความในมาตรา 14 มาตรา 34(1) และมาตรา 35 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และมาตรา 5 มาตรา 10 และมาตรา 11 วรรคสอง แห่งพระราชกําหนดนิติบุคคลเฉพาะกิจเพื่อการแปลงสินทรัพย์เป็นหลักทรัพย์ พ.ศ. 2540 อันเป็นพระราชบัญญัติและพระราชกําหนดที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 35 มาตรา 36 มาตรา 45 มาตรา 48 และมาตรา 50 ของรัฐธรรมนูญแห่งราชอาณาจักรไทยบัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ให้ยกเลิกประกาศดังต่อไปนี้

                    1. ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 31/2540  เรื่อง หลักเกณฑ์ เงื่อนไข และวิธีการในการแปลงสินทรัพย์เป็นหลักทรัพย์โดยเสนอขายหลักทรัพย์ต่อบุคคลในวงจํากัดภายในประเทศหรือต่อผู้ลงทุนในต่างประเทศ ลงวันที่ 8 สิงหาคม พ.ศ. 2540 

                   2. ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 2/2541  เรื่อง การกําหนดประเภทนิติบุคคลผู้มีสิทธิเสนอโครงการแปลงสินทรัพย์เป็นหลักทรัพย์เพิ่มเติม ลงวันที่ 12 กุมภาพันธ์ พ.ศ. 2541 

                   3.  ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 3/2541 เรื่อง  หลักเกณฑ์ เงื่อนไข และวิธีการในการแปลงสินทรัพย์เป็นหลักทรัพย์โดยเสนอขายหลักทรัพย์ต่อบุคคลในวงจํากัดภายในประเทศหรือต่อผู้ลงทุนในต่างประเทศ (ฉบับที่ 2) ลงวันที่ 15 กุมภาพันธ์ พ.ศ. 2541

                   4. ประกาศคณะกรรมการกํากับหลักทรัพย์และตลาดหลักทรัพย์ ที่ กจ. 11/2543 เรื่อง  หลักเกณฑ์ เงื่อนไข และวิธีการในการแปลงสินทรัพย์เป็นหลักทรัพย์โดยเสนอขายหลักทรัพย์ต่อบุคคลในวงจํากัดภายในประเทศหรือต่อผู้ลงทุนในต่างประเทศ (ฉบับที่ 3) ลงวันที่ 15 มีนาคม พ.ศ. 2543

                   ทั้งนี้ ตั้งแต่วันที่ 16 ตุลาคม พ.ศ. 2548 เป็นต้นไป 


ผู้มีอํานาจลงนาม -  ประกาศ  ณ วันที่ 12 ตุลาคม พ.ศ. 2548               

 

 

 

(นายทนง พิทยะ)

                                                     รัฐมนตรีว่าการกระทรวงการคลัง

ประธานกรรมการ คณะกรรมการกํากับหลักทรัพย์และตลาดหลักทรัพย์
ประกาศคณะกรรมการกํากับหลักทรัพย์และตลาดหลักทรัพย์

ที่ กธ. 50/2548         

เรื่อง การจัดทําและการเปิดเผยงบการเงินของศูนย์ซื้อขายสัญญา

ซื้อขายล่วงหน้าและสํานักหักบัญชีสัญญาซื้อขายล่วงหน้า  
  
                            

                   อาศัยอํานาจตามความในมาตรา 9 มาตรา 74 วรรคหนึ่งประกอบกับมาตรา 28 และมาตรา 89 วรรคหนึ่งประกอบกับมาตรา 28 แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 35 มาตรา 36 มาตรา 39 มาตรา 48 และมาตรา 50 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย  คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ในประกาศนี้

                   “ศูนย์ซื้อขายสัญญา”  หมายความว่า  ผู้ได้รับใบอนุญาตให้ประกอบการเป็นศูนย์ซื้อขายสัญญาซื้อขายล่วงหน้า 

                   “สํานักหักบัญชีสัญญา”  หมายความว่า  ผู้ได้รับใบอนุญาตให้ประกอบการเป็นสํานักหักบัญชีสัญญาซื้อขายล่วงหน้า


ข้อ ๒ ให้ศูนย์ซื้อขายสัญญาและสํานักหักบัญชีสัญญาจัดทําและส่งงบการเงินประจํางวดการบัญชีสําหรับรอบระยะเวลาหนึ่งปีที่ผู้สอบบัญชีตรวจสอบและแสดงความเห็นแล้วต่อสํานักงาน ก.ล.ต. จํานวนหนึ่งฉบับ พร้อมทั้งดําเนินการดังนี้

                   (1)  เปิดเผยงบดุล งบกําไรขาดทุน และรายงานของผู้สอบบัญชีเพื่อให้ประชาชนตรวจดูได้ ณ ที่ทําการของศูนย์ซื้อขายสัญญาและสํานักหักบัญชีสัญญา 

                   (2)  ลงประกาศงบดุล งบกําไรขาดทุน และรายงานของผู้สอบบัญชีในหนังสือพิมพ์รายวันแห่งท้องถิ่นอย่างน้อยหนึ่งฉบับ ตลอดจนส่งสําเนาหนังสือพิมพ์ฉบับที่ได้มีการลงประกาศดังกล่าวต่อสํานักงาน ก.ล.ต. จํานวนหนึ่งฉบับ

                   การดําเนินการตามวรรคหนึ่งต้องกระทําให้แล้วเสร็จภายในยี่สิบเอ็ดวันนับแต่วันที่ได้รับอนุมัติจากที่ประชุมใหญ่ผู้ถือหุ้น แต่ไม่เกินสี่เดือนนับแต่วันสิ้นสุดรอบปีบัญชี


ข้อ ๓ การจัดทําและการเปิดเผยข้อมูลในงบการเงินต้องเป็นไปตามมาตรฐาน การบัญชีที่กําหนดตามกฎหมายว่าด้วยการบัญชี 

                   ในกรณีที่การจัดทําหรือการเปิดเผยข้อมูลในเรื่องใดไม่มีมาตรฐานการบัญชีไทยครอบคลุมถึง ให้ศูนย์ซื้อขายสัญญาและสํานักหักบัญชีสัญญาปฏิบัติตามมาตรฐานการบัญชีต่อไปนี้

                   (1)  มาตรฐานการบัญชีของ International Accounting Standards Committee

                   (2)  มาตรฐานการบัญชีของ American Institution of Certified Public Accountants หรือ Financial Accounting Standards Board ในกรณีที่ไม่มีมาตรฐานการบัญชีตาม 

                   ในกรณีที่ปฏิบัติตามมาตรฐานการบัญชีใน (1) หรือ (2) ให้ระบุแหล่งที่มาของมาตรฐานการบัญชีดังกล่าวด้วย


ข้อ ๔ ประกาศนี้ให้ใช้บังคับตั้งแต่วันที่ 16 พฤศจิกายน พ.ศ. 2548 เป็นต้นไป


ผู้มีอํานาจลงนาม - ประกาศ  ณ วันที่ 28 ตุลาคม พ.ศ. 2548                     

 

 

 

 

 (นายทนง  พิทยะ)    

                                                     รัฐมนตรีว่าการกระทรวงการคลัง

ประธานกรรมการ คณะกรรมการกํากับหลักทรัพย์และตลาดหลักทรัพย์
ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามา

อยู่ในราชอาณาจักรเป็นกรณีพิเศษ

-------------------------------------------------------------

          โดยที่เป็นการสมควรอนุญาตให้คนต่างด้าวซึ่งได้รับบัตรเอกสิทธิ์พิเศษ (Thailand Elite) เข้ามาในราชอาณาจักรไทยเป็นกรณีพิเศษ

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรงมหาดไทย โดยอนุมัติของคณะรัฐมนตรีเมื่อวันที่ 16 กันยายน พ.ศ. 2546 จึงออกประกาศไว้ ดังต่อไปนี้


ข้อ ๑ ให้คนต่างด้าวซึ่งได้รับบัตรเอกสิทธิ์พิเศษ (Thailand Elite) เข้ามาในราชอาณาจักรไทยเป็นกรณีพิเศษ ภายใต้เงื่อนไขและได้รับการยกเว้นไม่จําเป็นต้องปฏิบัติตามพระราชบัญญัติคนเข้าเมือง พ.ศ. 2522 ในกรณีตามที่กําหนดไว้ในประกาศนี้


ข้อ ๒ ให้บุคคลตามข้อ 1 มีสิทธิได้รับการตรวจลงตราประเภทคนอยู่ชั่วคราวเป็นพิเศษ (Special Entry Visa) จากสถานทูต สถานกงสุลในต่างประเทศ หรือจากกระทรวงการต่างประเทศหรือจากสํานักงานตรวจคนเข้าเมือง สําหรับใช้ได้ไม่จํากัดจํานวนครั้งเป็นเวลาห้าปี ตลอดอายุบัตรสมาชิก โดยให้ยกเว้นค่าธรรมเนียมการตรวจลงตรา


ข้อ ๓ เมื่อบุคคลตามข้อ 1 เดินทางเข้ามาในราชอาณาจักรให้พนักงานเจ้าหน้าที่ตรวจคนเข้าเมือง ตรวจอนุญาตให้พํานักอยู่ในราชอาณาจักรเป็นเวลาเก้าสิบวันทุกครั้ง ที่เดินทางเข้ามาในราชอาณาจักรโดยไม่จํากัดจํานวนครั้ง


ข้อ ๔ การอนุญาตให้อยู่ต่อเป็นการชั่วคราว ภายหลังจากที่ครบกําหนดเวลาอนุญาตตามข้อ 3 แล้ว ให้พนักงานเจ้าหน้าที่ตรวจคนเข้าเมืองมีอํานาจอนุญาตให้อยู่ต่อไปได้ครั้งละเก้าสิบวัน โดยให้ยื่นคําขอตามแบบและเสียค่าธรรมเนียมตามที่กําหนดในกฎกระทรวง


ผู้มีอํานาจลงนาม - ประกาศ ณ วันที่ 17 ตุลาคม พ.ศ. 2546

 

วันมูหะมัดนอร์  มะทา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวร

(บริเวณสะพานข้ามแม่น้ําสาย อําเภอแม่สาย จังหวัดเชียงราย)

---------------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย ตาก และระนอง ลงวันที่ 11 สิงหาคม พ.ศ. 2540 กําหนดให้เปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่า ตั้งแต่เวลา 06.30 น. - 18.30 น. ของทุกวัน นั้น

          ด้วยจังหวัดเชียงรายได้ขอให้พิจารณาขยายเวลาเปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย เพื่อจัดงาน “ส่งท้ายปีเก่าต้อนรับปีใหม่ 2 แผ่นดิน (Count Down Maesai-Thachilek 2011)” ซึ่งกระทรวงมหาดไทยเห็นว่าเป็นการเชื่อมความสัมพันธ์อันดีระหว่างประชาชนในพื้นที่ของทั้งสองประเทศ

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยประกาศขยายเวลาเปิดจุดผ่านแดนถาวร บริเวณสะพานข้ามแม่น้ําสาย อําเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่า ตั้งแต่เวลา 18.30 น. ของวันที่ 31 ธันวาคม พ.ศ. 2553 ถึงเวลา 01.30 น. ของวันที่ 1 มกราคม พ.ศ. 2554

          ทั้งนี้ ตั้งแต่วันที่ 31 ธันวาคม พ.ศ. 2553 ถึงวันที่ 1 มกราคม พ.ศ. 2554


ผู้มีอํานาจลงนาม - ประกาศ ณ วันที่ 20 ธันวาคม พ.ศ. 2553

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรบ้านฮวก อําเภอภูซาง จังหวัดพะเยา

--------------------------------------------------

          ด้วยคณะรัฐมนตรีมีมติเมื่อวันที่ 31 กรกฎาคม พ.ศ. 2561 เห็นชอบให้ยกระดับจุดผ่อนปรนการค้าบ้านฮวก อําเภอภูซาง จังหวัดพะเยา เป็นจุดผ่านแดนถาวร เพื่อเสริมสร้างความสัมพันธ์อันดีระหว่างราชอาณาจักรไทยกับสาธารณรัฐประชาธิปไตยประชาชนลาว และอํานวยความสะดวกในการคมนาคมขนส่ง รวมทั้งสนับสนุนการเชื่อมโยงการท่องเที่ยว การค้า การลงทุน การขนส่ง การแลกเปลี่ยนด้านศิลปวัฒนธรรมและการเชื่อมความสัมพันธ์ระหว่างชาติพันธุ์ ในกลุ่มประเทศอนุภูมิภาคลุ่มแม่น้ําโขง

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม พ.ศ. 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ มาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรบ้านฮวก อําเภอภูซาง จังหวัดพะเยา ราชอาณาจักรไทย ตรงข้ามกับบ้านปางมอน เมืองคอบ แขวงไซยะบุลี สาธารณรัฐประชาธิปไตยประชาชนลาว โดยเปิดทําการระหว่างเวลา 06.00 นาฬิกา ถึง 18.00 นาฬิกา ของทุกวัน

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 24 กันยายน พ.ศ. 2561

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ

สําหรับคนต่างด้าวสัญชาติลาว และกัมพูชา

(ตามมติคณะรัฐมนตรี เมื่อวันที่ 19 มกราคม พ.ศ. 2553)

------------------------------------------------------------------

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติของคณะรัฐมนตรี เมื่อวันที่ 19 มกราคม พ.ศ. 2553 ออกประกาศไว้ ดังต่อไปนี้


ข้อ ๑ คนต่างด้าวตามประกาศนี้หมายความว่าบุคคลสัญชาติลาว และกัมพูชา ที่มาทําทะเบียนประวัติหรือบัตรประจําตัวตามกฎหมายว่าด้วยการทะเบียนราษฎร และได้รับใบอนุญาตทํางาน ตามประกาศกระทรวงมหาดไทย ดังต่อไปนี้

          (1) ประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษในจังหวัดยะลา ปัตตานี นราธิวาส สตูล และสงขลาเฉพาะพื้นที่อําเภอจะนะ อําเภอนาทวี อําเภอสะบ้าย้อย และอําเภอเทพา ลงวันที่ 19 มกราคม พ.ศ. 2551

          (2) ประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ ลงวันที่ 19 มกราคม พ.ศ. 2551

          (3) ประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ (ตามมติคณะรัฐมนตรี เมื่อวันที่ 26 พฤษภาคม พ.ศ. 2552) ลงวันที่ 30 มิถุนายน พ.ศ. 2552

          (4) ประกาศกระทรวงมหาดไทย เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ ตามมติคณะรัฐมนตรี เมื่อวันที่ 26 พฤษภาคม พ.ศ. 2552 (ฉบับที่ 2) ลงวันที่ 30 กรกฎาคม พ.ศ. 2552 ซึ่งเป็นคนต่างด้าวที่อยู่ภายใต้เงื่อนไขตามบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว และรัฐบาลแห่งราชอาณาจักรกัมพูชาว่าด้วยความร่วมมือด้านการจ้างแรงงาน


ข้อ ๒ เพื่อประโยชน์ในการปฏิบัติตามข้อตกลงว่าด้วยความร่วมมือด้านการจ้างแรงงานมิให้นําบทบัญญัติตามมาตรา 12 (3) แห่งพระราชบัญญัติคนเข้าเมือง พ.ศ. 2522 มาใช้บังคับกับคนต่างด้าวตามข้อ 1


ข้อ ๓ หนังสือเดินทาง เอกสารใช้แทนหนังสือเดินทาง และหนังสือรับรองสถานะบุคคลของคนต่างด้าวตามข้อ 1 ให้เป็นไปตามแบบแนบท้ายประกาศนี้


ข้อ ๔ ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าว ซึ่งถือเอกสารตามข้อ 3 อยู่ในราชอาณาจักรเป็นเวลาสองปี เมื่อคนต่างด้าวดังกล่าวอยู่ในราชอาณาจักรครบกําหนดระยะเวลาอนุญาตแล้ว หากประสงค์จะอยู่ในราชอาณาจักรต่อไปอีกเพื่อทํางาน ให้สามารถขออยู่ในราชอาณาจักรได้อีกครั้งเดียวเป็นระยะเวลาไม่เกินสองปี

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 26 กุมภาพันธ์ พ.ศ. 2553

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรบ้านเขาดิน อําเภอคลองหาด จังหวัดสระแก้ว

-------------------------------------------

          ด้วยคณะรัฐมนตรีมีมติ เมื่อวันที่ 21 พฤศจิกายน 2560 เห็นชอบการเปิดจุดผ่านแดนถาวรบ้านเขาดิน อําเภอคลองหาด จังหวัดสระแก้ว เพื่อเสริมสร้างความสัมพันธ์อันดีระหว่างราชอาณาจักรไทยกับราชอาณาจักรกัมพูชา อํานวยความสะดวกในการคมนาคมขนส่ง และเป็นการสนับสนุนการพัฒนาเศรษฐกิจการค้า และการท่องเที่ยว

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ มาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรบ้านเขาดิน อําเภอคลองหาด จังหวัดสระแก้ว ราชอาณาจักรไทย ตรงข้ามกับบ้านพนมได จังหวัดพระตะบอง ราชอาณาจักรกัมพูชา โดยเปิดทําการระหว่างเวลา 06.00 น. - 22.00 น. ของทุกวัน

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 22 กุมภาพันธ์ พ.ศ. 2561

 

พลเอก ประยุทธ์  จันทร์โอชา

นายกรัฐมนตรี
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบ้านหาดเล็ก

ตําบลหาดเล็ก อําเภอคลองใหญ่ จังหวัดตราด เป็นการชั่วคราว

----------------------------------------------------------------

          ตามประกาศกระทรวงมหาดไทย เรื่อง การขยายเวลาเปิดจุดผ่านแดนถาวรด้านจังหวัดสระแก้ว จังหวัดตราด และจังหวัดสุรินทร์ ลงวันที่ 29 ตุลาคม พ.ศ. 2546 กําหนดให้เปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด ตรงข้ามกับบ้านจามเยี่ยม อําเภอมณฑลสีมา จังหวัดเกาะกง ราชอาณาจักรกัมพูชา ระหว่างเวลา 07.00 น. - 20.00 น. ของทุกวัน นั้น

          ด้วยจังหวัดตราดร่วมกับเทศบาลตําบลหาดเล็ก ได้กําหนดจัดงานสงกรานต์และงานประจําปีวัดเกษมสีมาราม (วัดหาดเล็ก) หมู่ที่ 4 ตําบลหาดเล็ก อําเภอคลองใหญ่ จังหวัดตราด ระหว่างวันที่ 12 - 16 เมษายน 2553 เพื่ออํานวยความสะดวกให้แก่ประชาชนกัมพูชาที่เดินทางเข้ามาเที่ยวชมงาน อันเป็นการพัฒนาความสัมพันธ์ด้านวัฒนธรรมกับประเทศเพื่อนบ้านโดยเฉพาะในระดับท้องถิ่น ตลอดจนเป็นการส่งเสริมการท่องเที่ยวของจังหวัดตราด

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ให้ขยายเวลาเปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด เป็นการชั่วคราว โดยกําหนดแนวทางปฏิบัติ ดังนี้


ข้อ ๑ ขยายเวลาเปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด ตรงข้ามกับบ้านจามเยี่ยม อําเภอมณฑลสีมา จังหวัดเกาะกง ราชอาราจักรกัมพูชา ระหว่างวันที่ 12 - 16 เมษายน พ.ศ. 2553 จากเวลา 07.00 น. - 20.00 น. เป็นเวลา 07.00 น. - 24.00 น.


ข้อ ๒ ในช่วงเวลา 20.00 น. - 24.00 น. ให้อนุญาตเฉพาะประชาชนกัมพูชาเดินทางผ่านเข้า - ออก เท่านั้น


ผู้มีอํานาจลงนาม - ประกาศ ณ วันที่ 24 มีนาคม พ.ศ. 2553

 

ชวรัตน์  ชาญวีรกูล

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรบ้านประกอบ

อําเภอนาทวี จังหวัดสงขลา

----------------------------------------------------------

          ด้วยรัฐบาลมีนโยบายที่จะเสริมสร้างความสัมพันธ์อันดีระหว่างราชอาณาจักรไทย และประเทศมาเลเซีย โดยเชื่อมโยงเส้นทางคมนาคมขนส่งระหว่างสองประเทศ ตลอดจนสนับสนุนการพัฒนาเมืองชายแดน การขยายตัวทางเศรษฐกิจ การค้า การท่องเที่ยว และส่งเสริมความสัมพันธ์ระหว่างประชาชนให้ใกล้ชิดกันยิ่งขึ้น

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรบ้านประกอบ อําเภอนาทวี จังหวัดสงขลา ราชอาณาจักรไทย ตรงข้ามกับบ้านดูเรียนบูรง อําเภอปาดังเตอรับ รัฐเกดะห์ ประเทศมาเลเซีย ระหว่างเวลา 07.00 น. - 17.00 น. ของทุกวัน

          ทั้งนี้ ตั้งแต่วันที่ 20 มกราคม พ.ศ. 2553 เป็นต้นไป


ผู้มีอํานาจลงนาม - ประกาศ ณ วันที่ 15 มกราคม พ.ศ. 2553

 

ชวรัตน์  ชาญวีรกูล

รัฐมนตรีว่าการกระทรวงมหาดไทย